GRADU BIKOITZA. EAZ + ZUZENBIDEA - ekonomia-enpresa-fakultatea - Ekonomia eta Enpresa Fakultatea (Sarriko) - UPV/EHU\nPRAKTIKAK. Gradu Bikoitza: Enpresen Administrazio eta Zuzendaritzako Gradua + Zuzenbideko Gradua\nEAZko eta ZUZENBIDEKO GRADU BIKOITZAREN PRAKTIKA KURRIKULARRAK\nUPV/EHUko Zuzenbideko eta Kriminologiako 4. mailako nahitaezko irakasgai bat da. Ez nahastu borondatezko praktikekin (biak bateragarriak dira); curriculuma osatzeko balio dute.\nIrakasgai honen helburua da hezkuntza teorikoa osatzea, Zuzenbide eta Kriminologia graduko tituluak bere baitan dauzkan arloetako prestakuntza praktikoaren bidez.\nPraktikak erakunde pribatu edo publikoetan egin daitezke, beti ere tutore batek ikuskatuta.\nIraupena eta denboraldia\nPraktiken egonaldia 6. kurtsoko 1. lauhilekoan (urritik aurrera) izango da eta iraupenez 200 ordukoa.\nPraktikak egiteko esleitu zaion erakunde publiko zein pribatuak egin ohi dituen lanetan parte hartu eta lagundu behar du ikasleak. Practicumean funtsezko bi pertsona egongo dira ikasleari laguntzeko:\nFakultatean, barruko tutorea izango dena\nEnpresan, kanpoko tutorea izango dena\nPraktiken denboraldia bukatzean, kanpoko tutoretzaren eginkizunen ardura duenak ebaluatuko du ikaslea. Horretarako, goian aipatzen den 3. eranskina erabiliko du. Inprimaki hori fakultateko tutoreari bidaliko zaio eta horrek arduratu beharko du kalifikazioa aktetan.\nBukaerako Memoria: praktikak amaitzerakoan, ikasleak dokumentu bat bete behar du egindako praktikak ebaluatzeko (4. eranskina), eta sinatuta GAURera igo beharko du. Dokumentu horri informazio gehiago gehituko dio, tutoreak hala eskatuko balio. Tutoreak jarraipen tutoretzak egitea edo ebaluaziorako bukaerako txosten bat idaztea proposa dezake.\nPraktiken gestioa eta adjudikazioa\nIrakasgai honen praktiken gestioa eta adjudikazioa GAUR aplikaziotik egingo da, "nahitaezko praktika" profilaren bitartez (edo "borondatezko praktika" profilaren bidez, kasuan kasu).\nBi modalitate daude praktiketan:\nFakultateak esleitutako praktikak\nIkasle bakoitzak adostutakoak (autopracticum deritzonak)\n1- FAKULTATEAK ESLEITUTAKO PRAKTIKAK\nFakultateak GAUR aplikazioan argitaratuko du esparru juridikoko erakunde pribatu eta publikoek eskainitako praktika guztien zerrenda bat.\nHau da hautatu eta esleitzeko prozesua:\nIrakasgaian matrikulatuta dagoen ikasleak, GAUR aplikazioko nahitaezko praktiketarako duen profilaren bitartez, ikusi ahalko du eskainitako plazen zerrenda osoa.\nIzena emateko hegalaren bitartez eta azaltzen den denboraldian, hamar aukera izan ditzake haren lehentasunak kontuan hartuta.\nMatrikulatutako ikasle guztiek izena eman edo izena emateko epea itxi denean, ikastegiak ikasle bakoitzari emango dio hautatutako aukeretako bat.\nIkasle batek baino gehiagok interes berberak izanez gero, plazak adjudikatzeko irizpidea izango da une horretan espedientean jasotako noten batez bestekoa baliatzea.\nOHARRA: aukerak arretaz hautatu behar dira, horietako bat adjudikatuko baita, eta ikastegiak ez du beranduago uko egitea onartuko.\nKasu honetan ikaslea da praktika hauek egin ahal izateko enpresa edo erakundearekin harremanetan jartzen dena eta zentroari proposatzen diona.\nAutopracticum hauek onartzeko ondorengo baldintzak bete behar dituzte:\n200 ordutako iraupena\nEdukia zuzenbide arlokoa soilik izan behar da (zeregin juridikoak Formakuntza Proiektuan adieraziko dira eta ez dira administrazio zereginak onartuko).\nInstruktorearen baldintza: Zuzenbideko Titulazioa izan behar du.\nAutopracticuma egiteko, honako pausu hauek jarraitu behar dira:\n1- Lankidetza Hitzarmena: Enpresa edo erakundeak aurretik ikaslerik izan duen galdetu. Horrela bada, Lankidetza-Hitzarmena aurretik sinatuta egongo denez, ez da berriro eskatu behar. Baina horrela ez bada, Hitzarmena egin behar da: leyre.hernandez@ehu.eus edo joseba.zuniga@ehu.eus\n2- Autopracticumaren eranskina (2. Eranskina):\nEranskin honetan adostutako praktikaren ezaugarriak adieraziko dira: erakundea, instruktorearen izena eta datuak, hasiera eta bukaera datak, ordutegia eta egin beharreko lanak.\nEranskina, behin bete denean, sinatuta eta zigiluarekin, ondorengo emailera bidaliko da eskaneatuta: joseba.zuniga@ehu.eus\n3- Autopracticuma GAUR sisteman grabatu:\nProgramak eskatzen dituen datuekin (eranskinean jarritakoak izango direnak), praktika GAURen grabatu behar da.\nGAURen grabaketa egiteko prozedura:\na) GAUR- NAHITAEZKO PRAKTIKAK- AUTOPRACTICUM- BERRIA\nb) Tituluan, praktikak egingo dituzun enpresa edo erakundearen izena ipini.\n4- Onarpena eta tutorearen izendapena:\nHitzarmena jaso denean eta GAURen grabatutakoa zuzena dela egiaztatzean, praktikak onartu egiten dira eta tutore akademikoa izendatzen da.\n(Beste leiho bat zabalduko du)2. ERANSKINA (doc ,251,00 Kb)\n(Beste leiho bat zabalduko du)3. ERANSKINA (doc ,178,00 Kb)\n(Beste leiho bat zabalduko du)4. ERANSKINA (doc ,252,50 Kb)


Trapagarango Udala - EHGA-ren (Enplegu eta Herriaren Garapenerako Agentzia) kokaleku aldaketa\nEHGA-ren (Enplegu eta Herriaren Garapenerako Agentzia) kokaleku aldaketa\nEmaten dituen zerbitzuak hobetze aldera, Enplegu eta Herriaren Garapenerako Agentziak Nafarroa kaleko 19ra eraman ditu bere bulegoak (Merkatu plaza zaharrera, anbulatorioaren ondora).\nEraikin berri horretan, besteak beste, langileok bulego bana izango dugu, EHGAko erabiltzaile bakoitzari arreta hobea eskaintzeko. Gainera irisgarritasun hobeko eraikina da, arrapalak eta igogailua baitaude, eta horri esker gure udalerriko edozein herritarrentzako errazagoa izango da sartzea eta harren barrutik ibiltzea.\nEra berean, hurrengo egunetan Kzgunea ere kokaleku berri honetara eramatea aurreikusita dago, gaur egungo instalazioetan baino leku gehiago izango baitu.\nBeste alde batetik, instalazioetan Batzar Areto handi bat prestatuko da, etorkizuneko ekintzaileentzat zein agentziako langileentzat eta Prestakuntza Gela bat ere bai, non Enplegu eta Herriaren Garapenerako Agentziak zein harekin lankidetzan ari diren beste erakunde batzuk prestakuntza ikastaroak eskaini ahal izango dituzten, langabezian daudenen lanbide-gaitasunak hobetze aldera.\nAmaitzeko esan behar dugu, aspaldidanik ezagutzera eman den bezala, Enpleguko Zentro Integralak Enpresa Mintegi bat eta Ekintzaileentzako Areto bat izango dituela laster bere baitan, negozio-ideiaren bat dituztenek idea hori garatzen hasi ahal izateko eta azkenik errealitate bihurtuta ikusi ahal izateko.\nObra hau Industria, Energia eta Turismoko Ministerioak kofinantziatua izan da, Nerbioi Ezkerraldearen Berrindustrializaziorako Laguntzen Programen bidez.


Feminista bakartia izan nintzen 22 urte bete arte. Martxoak 8ko manifestaziora bakarrik joan nintzen. Irakurri nituen lehen obra feministak nire aitaren neskalagunen apalategitik hartutakoak ziren. Kazetaritza ikasketak bukatu eta blog bat sortu nuenean, Euskal Herriko blogosfera feminista deskubritu nuen, eta hori izan zen nire sarbidea mugimendura. Medeak taldearen blogak bereziki deitu zuen nire arreta, izan ere, haien diskurtso erradikala, estetika apurtzailea eta jarrera gozagarria zeharo erakargarriak suertatu zitzaizkidan. 2008an Portugaleten egin ziren Euskal Herriko Jardunaldi Feministetan eman zuten drag king tailerrak liluratu ninduen eta urte horretan ere Artelekun egindako FeminismoPornoPunk jaialdian parte hartu nuen.\nHan ezagutu nituen Itziar Ziga idazlea, Paul B. Preciado pentsalaria eta Diana J. Torres performerra, eta haien liburuekin osatu nuen nire liburutegi feminista. Erreferente horiek nire pentsaeran eragin handia izan zuten, besteak beste, prostituzioaren eta pornoaren eztabaidan. Generoa performance hutsa dela ikasteak feminitate normatiboa deseraikitzen lagundu zidan. Aldi berean, heteroarauaz askatzeko, nire irrika lesbikoak esploratzeko eta bollera politikoa bilakatzeko urratsak ematera bultzatu ninduten.\n"Biziki tristetzen nau azken boladan kuir behin eta berriro erdeinuz erabiltzen dela ikusteak, ez bakarrik eskuineko hedabide eta foroetan"\nGarai hartan Bizkaiko SOS Arrazakerian militatzen nuen eta nire kideekin 2009an Granadan ospatu ziren Espainiar Estatuko Jardunaldi Feministetara joan ginen. Han hainbat talde eta norbanakok (Medeak, Itziar Ziga, MDMA, Garaipen, EHGAM, Aitzole Araneta, 7menos20 eta Bizigay barne) “Manifiesto para la insurrección transfeminista” (“Matxinada transfeministarako manifestua”) egitasmoa aurkeztu zuten. Emakume singularretik at dauden subjektu politikoen arteko alianza aldarrikatu zuen: bollerak, transak, etorkinak, zapia daramaten andrak, sexu langileak, eta abar. Transfeminismoak kuir mugimendua, feminismoa eta antiarrazismoa uztartu zituen eta bat egin nuen.\nEsango nuke gure autobiografia feministek arbitrariotasun puntu bat dutela. Feminismora hiru urte lehenago heldu izan banintz, akaso Euskal Herriko Bilgune Feminista izango litzateke nire eskola, eta bost urte ondoren, FeminstAlde. Agian nire pentsaera oso bestelakoa litzateke Bizkaiko Emakume Asanbladako atea jotzera ausartu izan banintz edo feminismo marxistari buruzko kongresu batera joateko parada izan banu.\nHorregatik ez dut ulertzen korronteen arteko norgehiagoka. Eta biziki tristetzen nau azken boladan kuir behin eta berriro erdeinuz erabiltzen dela ikusteak, ez bakarrik eskuineko hedabide eta foroetan baizik eta feminista transfobo baztertzaileen ahoetan ere. Asmakizun intelektual neoliberal ulertezinaren parodiaren aurrean, sistemaren bazterretatik sortutako erresistentzia antipatriarkal eta antikapitalista dela azpimarratu nahiko nuke.\nGenero ariketak liburuan, Amaia Alvarez Uriak gogoratzen du queer ingelesez gay eta lesbianen kontrako irain izatetik (arraro esan nahi du) sexualki normatiboak ez direnek berjabetzera pasa zela. “Hemendik sortu zen queer teoria, kultura edo mugimendua deritzona, heteronormatibitatea salatzeko espazio politiko bat, identitate transgresoreen aldeko ekimena”. Coco Riot artistaren esanetan, kuir “normalak izaten saiatzean porrot egiten dugunon arteko saretzea da, alegia, arau hiltzaile bati diziplinatuta gaudenen arteko saretzea”.\nKuirra harrotasunean datza, eta ni feminismora kuirretik heldu izanaz harro nago.


Aurten, salbuespen gisa, Covid-19-a dela eta, DBH 4. mailako ikasleek ikasbidaiarako dirua lortu nahian komertzio eta enprea ezberdinetan diru laguntza eskatu dute. Jasotako erantzuna zabala izan da eta benetan eskertu nahi die izandako borondatea.\nBatzuk laguntza ekonomikoa eman dute, beste batzuk haien produktuak eman dizkigute. Produktu guzti horiekin kutxa bat eta lau saski eder prestatu ditugu eta Gabonen aurretik zozketak egingo dira horretarako boletoak salduz.\nEskerrik asko parte hartu duzuen enpresa eta merkartariei:


Auzitegi Gorenak azaroaren 6an erabaki zuen kontsumitzaileei dagokiela hipoteketako Egintza Juridikoen Zerga ordaintzea - KontsumoBIDE-Kontsumoko Euskal Institutua\nAuzitegi Gorenak azaroaren 6an erabaki zuen kontsumitzaileei dagokiela hipoteketako Egintza Juridikoen Zerga ordaintzea\nHorren aurretik, Auzitegi Gorenaren urriaren 16ko beste epai batek aurreko jurisprudentzia aldatu eta interpretatu zuen banku-erakundeak direla hipoteka eskritura publiko egiteko eta erregistratzeko interesatuak. Hortaz, mailegua ematen duten bankuek ordaindu behar zuten Egintza Juridiko Dokumentatuen (EJD) gaineko zerga.\nAzken erabakiaren ondoren, Auzitegi Gorenak banku-erakundeen alde eman du epaia. Hori dela-eta, kontsumitzaileek ordaindu beharko dute Egintza Juridiko Dokumentatuen gaineko Zerga, hipoteka formalizatzean.\nHala ere, Euskadin, Ondare Eskualdaketen Zerga (OEZ) dela-eta, beren ohiko etxebizitza erosten duten pertsonak salbuetsita daude, Egintza Juridiko Dokumentatuak (EJD) modalitatean, egintzaren edo kontratuaren balioaren % 0,5ean finkatutako tasa graduala ordaintzetik. Honela dago ezarrita Arabako, Bizkaiko eta Gipuzkoako araudian.\nHipoteka maileguei buruzko informazioa Kontsumobideko webgunean kontsulta daiteke.


topic_facet:"Automatizazioa eta robotika industriala (Heziketa Zikloa). Goi maila" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio Mekanikoko Sistema Automatikoen Programazioa (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila"\nProposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio Mekanikoko Sistema Automatikoen Programazioa (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Soziolinguistika ala hizkuntza soziologia? - Garaigoikoa\nIñaki 2016-02-18 11:03 #1\n
Ez, hizkuntzaren soziologia egiten da Euskal Herrian. Soziolinguistika gutxi.
\nJoxean Amundarain 2016-02-18 11:34 #2\n
Ba nik kontrakoa uste dut. Formazioz hizkuntzalaria izan arren, iruditzen zait Eukal Herrian soziolinguistika asko (konparazioz gehiegi) ari garela egiten eta hizkuntza soziologia gutxi. Oker ez banago iritzi bera zuen Katauniari buruz Josep M. Aymà-Aubeyzonek Hizkuntz normalizazioari buruz esaten ez dena  izeneko liburu hartan


Hasiera » Agenda » Coria y el mar\nZinema jatorrizko bertsioan eta euskarazko azpitituluekin eskaintzen duen Filmazpit zikloaren barruko proiekzioa. Filmak hilean behin, astearteetan, proiektatuko dira. 18:45ean filmen aurkezpena egingo da eta 19:00etan proiekzioari ekingo zaio.\nGaurkoan, “Coria y el mar”, (Diana Nava, 2014, EH) filma proiektatuko da, urtarriletik martxora bitartean emakume zuzendari gazteen ikuspegitik sortutako filmak protagonista izango dituen blokearen barruan.\nSinopsia: Emakume borrokalari, saiatu, sentikor, nostalgiko, itxaropentsu, ausart eta parte-hartzaile batzuen istorioa da. Emakume hauek gai izan ziren ezerezean, paisaia babesgabeenean, bizitzak eraikitzeko. Emakume sahararrak dira. Duela 39 urte, erbesteratu zituztenean, gizonak gerrara joan ziren eta emakumeek “hiri iragankorrak” altxatu zituzten: errefuxiatuen kanpamenduak. Euren familiak, bertako administrazioa eta etxeak antolatu zituzten, eta egunerokotasun berri bat asmatu zuten itxaronaldia eta nola amaituko den ez dakigun borroka baketsu bat ahalik eta modu atseginenean burutzeko. Emakume horiek filmeko protagonisten amonak dira. Protagonista diren belaunaldi berriek jada ezin izan dute ezagutu euren herriko itsasoa.\nJatorrizko hizkuntza: Gaztelania & Hassaniera & Arabiera\nApiriletik ekainera giza eskubideen urraketa ardatz dituzten filmen txanda izango da.


Bere konortera etorri zaneko jagi ta jantzi zan Mañasi, ta etxekoandra errukitsu ta nagusi onaren esanei jaramon barik, buruko uleak bekokian bera zituala, anpolaiak baño begi gorriagoakaz, zoro baten irudira, zotinga ta negarrez, Arranondorako zalpurdia artu ta urten eban, Bilbotik orduan urteten zan lez, Atxurin gora, Miraflores-tik zear, Zubi-barriruntz.\nZalpurdi atan joiazan beste bidezkoak bekien nunbait zetatik etorren neskatillearen naigabea, bada baziarduen euren artean, ixiltxu, baña itz bakar bat ezeutsen esaten Mañasiri. Ondo egiten ebien: atsekabearen lagunik onena errukizko ixiltasuna da.\nEzeban gura be Mañasik iñogaz elean jardun: naikoa zer esan da zer entzun baeukan bere barruan.\nEzeutsan iñori arpegirik emon be. Zalpurdi-leiotik begira joian solo, zelai, mendi ta erriak ikusiaz.\nEgualdi ederra egoan. Larrain zabaletan ekusan aguratxoak, azmantarrak ipinten edo abarka zarrai txopitea josten; lur langintzan nekazariak, idi buztartuakaz aidaka; solo ertzean jarrita, edo errekastoaren ondoan auspez, ume sostorrak, lora sortatxoak egiñaz; ordeka erdian bei gorriak bedarra jaten mana edo patxadarik andienagaz; mendi egaletan artzañak euren artaldetxoai begira, ta mendi goi gañean zaldi ta beor askatuak irrintzika... Dana egoan bakean, dana Mañasiren arimea izan ezik, eta bestien bakeak berak min barria emoten eutsan neskatilleari. Idiak atzetik eroien golde ortza biotzaren erdian sartzen jakon burdiñea zala esango eukean...\nZornotza aldeko baserritarrak ezeutsien garrauzi andirik emoten arrantzalien ondamenari, edo ezebien oraindik ezer jakingo... Ez, ezeuen jakingo; baña jakindakoan be, orduantxe ziarduen legez jardungo euen lanean... Bearrak eragin. Itxasaldeko ondamena gora bera, gauza guztiak euren bidean joango ziran. Bestien naigabeak min emonarren bakotxak geure arretak izan daroaguz...\nAn ikusten eban Mañasik, aurreratxoago, Anbotoko atxa, gogorra, legorra, arrizko biotzduna, gizonen gauzakaitik ardurarik ezeutsana... Ta olantxe egongo ziran ajolagabe urriñaldeko gizadiak, ez euren zeregiñetan bakarrik, baita euren jolasetan be. Egunerokoa da norbaitzuk negarrez dagozanean beste asko barrez egotea...\nAn agiri zan, gañera, Urkiolako baselizea. Baseliza orretan, Done Antonio miragillearen bitartez, ainbat euskaldunen zauriak sendatu zirean, ainbat samiñak ezti biurtu... Egingo eukion Doneari bederatziurren beroa Mañasik, onen gurariko mirari barri baten ordez. . . Bai, ta ez Done Antoniori bakarrik, baita Antiguako Amari, Iziarkoari ta Begoñakori be...\nMarkiñan barriz guztizko kerizpe ta illuntasun andia idoro ebien; bada Markiñarrak Arranondotarren lagun andiak eidira beti.\nZenbat eta itxasotik urrerago, ainbat eta atsekabe andiagoa ikusten zan, baña ez Arranondon langoa. Ai! An berbertakoa zan naigabea, oso egiazkoa, bene benetan sakona.\nMañasi Arranondon sartu zanean, uri maite onek illerri andi bat zirudian. Aizearen izpirik etzan iñondik sortuten; itxasoa, bere egikereagaz damuturik legez, bare ta baketsu agiri zan; ontzitegiak langille barik ikusten zirean; potiñak alkarren ondoan tolostuta; dendak itxita; gizonak, jankar da nakar, soñeko baltzak jantzirik; emakumeak, indarga ta zurbil, buruko oialak jazten elizarako; biotz guztiak egozan minbereak, aoak ixil ixillik, begiak malkoa erioela...\nItandu be ezeutsan iñok egin, Mañasiri, errialdera zetara joan zan: ezegoan itandu bearrik.\nIñok ezeutsan ondamenaren geiagoko zerzeladarik esan be. Zetarako?\nGure neskatillea ikusteaz batera negar egin eben gurasoak, negar aideak, negar adiskideak, negar ezagunak. Negarra bera da naikoa esale.\nDanak joiazan elizara, itoen onerako elizkariak orduantxe asten ziran da...\nEliza guztia atietaraño bete ta gero, udaletxeko agintariak euren betiko aulki luzean jarri ziranean, Eliz-gizonak, bigun, illun, astiro ta samur, Regem cui omnia vivunt, erestu eben, Regem cui omnia vivunt, venite adoremus, da Arranondotar guztiak, elizmai aurrean belaunikoturik, otzan, apal da makur, zigorkada mingarria artuta egonarren, Jaungoikoaren neurribageko anditasun, gauza guztien gañeko eskubide, itxasoetako agintaritza ta etorkirik oneneko Jaubetasuna autortuten euen.\nAbadien esana osoro ulertu ezarren, danak egozan, arima arimatik, arein esanagaz batean, danak gurari ta eskari bardiñekoak, danak zirautsien biotz barruan Jaungoikoari: «errukitu zaite, Jauna, gure gaixotasunagaz; sendatu gaizuz, bada azurretaraño gagoz ikaraz. Requiem aeternam dona eis Domine, et lux perpetua luceat eis, ziñoen gerotxuago abadeak, eta eliz barruko guztiak ziñoen biotzean orixe bera: bai, emoeiezu, Jauna, ito diran guztiai, beti betiko nekerik eza, atsedena, atsegiña, Zure argia ta arpegi ederra ikustea.\nOnetan egoan gure Mañasitxu, auspez bera, armiñez gaixoa, larritasunik baltzenagaz, urtu bearrean, arako baten, begi malkotuakaz elizmaira begira egoala, ikusi ebanean aurrez aurre, erri-agintarien ondoko aulkian gizon bat, gizon bakarra, bada beretzat ezegoan beste gizonik iñor: Anjel... Jesus! Jesus maitea! Jesus ona! —esan eban berarengo, begiak igortziaz—. Zeruko agermena da? Irudimen utsa? Ames barria?... Geundurik ete daukadaz begiak? Lausoturik ete nago?... Ez, ez, ezta irudimena, eznago lausoturik, egia dakust, Anjel da! O! Antiguako Ama kutuna, Aita San Antonio errukitsua, zelan erantzun neikizue?\nBaña ezaltzan ondatu Sardinzarren potiña? Nondik etorren bada Anjel elizan egotea?\nGero jakin eban Mañasik jazoera miragarrizko au.\nEkatxa, igarri barik, arrantzalien gañean sartu zanean, lenengo joteagaz batera ipiñi eban azpikoaz gora Sardinzarren txalopea, ta barruko gizonak, ur azalean alegiñak egiten oso mekotuta gero, ito egin ziran, Anjel da Sardinzar izan ezik besteak. Sardinzar, semeak atara eieban bizirik.\nSeme orrek orduan egin ebana ezeidau egungo iñok egin. Ezegoan arrantzaleai entzutea baño. Lenago be zerbaitekotzat baeuken Anjel bere errian, baña une atatik aurrerantzean, aren egikerea zabaldu zan ezkerotik geiago, beste iñor ez legezkotzat daukie.\nElea zirudian. Gure mutil ori, bere burua, zelan ezekiela, itxasoan idoro ebanetik naikoa laster, aita zarra beragaz eroiala, eldu eizan zearretaruntz, ekatxaren igesik joian potin bateraño, guztiz unaturik, eta potin barruan sartu be bai, Jaunari eskerrak emonaz; baña ikusi ebanean aitak ezeutsala sokeari ondo eutsi ta itxas gañean gelditzen zala bagaen jolaserako ta arrañen janaritzat, geiagoko barik, lagunen esanei belarriak itxi, oratu gura eutsien adiskideak tostapera jaurti ta murgildu eizan barriro gurasoaren eske Kantauri aserratuaren erdian.\nGeiegizkoa iruditu jakoen Anjelen lagunai aren egitadea. «Jakin berak —ziñoen— potiñaren abiadea ezin geinkeala gelditu, jakin iñungo laguntasunik eztaukiela, ta alan be uretara. Orixe da norbere bizia ez maite izatea».\nTxalopakoen begietatik beingoan ezkutau eiziran aita-semeak, eta orduan asi eizan bien arteko eztabaidarik eziñizgarriena.\n—Astakeri andi bat egin dozu Anjel —eizirautsan aitak.\n—Alperrik da orain ezer esatea —semeak.\n—Itxi eidazu, seme; joan zakidaz emendik norabait, indarra daukazun artean.\n—Biok galduko gara.\n—Ez, aita, ez bildurtu. Jarri neure bizkarrean neuk jasoko dot eta.\n—Zeure bizkarrean! Zeu ondatuteko!\n—Ni ondatu? Ezta... ezta... Egundo baño sendoagoa nago. Eruango neuke nik orain lepoan geure etxea be. Ta zetako dot sendotasuna berori eriotzatik atarateko ezpada?\n—Sendoa bazara, sendotasuna nun emon badaukazu. Eznazu zurituko... Iges egidazu, Anjel, maite zaitut eta.\n—Egia diñotala, aita. Nik gaur daukatan indarra...! Eztau ikusten emoten dotan besakada zolia? Aufa! Auxe da gaztetasuna! Auxe da sasoia! Tira, aita, ipiñi eskuak neure samatik, sorbalden gañean ezarri ondo, ta betor aizea, betor erausia, betoz olatuak.\n—Antiguako Amak lagundu dakigula.\n—Bai, aita; beragan daukat neure itxaropena, ondo daki berak, sarri esan deutsat eta.\nOrdu bi osoan ibilli zan gure gazte umantkorra bere gurasoagaz zamaturik, itxaso aserratuaren erdian, bakartaderik itzalenean, izatekorik trebe, zail, zoli, ta zimelen, ausardi ta gaitasunik andienean; atuna baño azkarrago, izurdea baño gogorrago, balea baño adoretsuago; ona ta orra, gora ta bera, azpira ta azalera; ekin da otoitz, arren da igari, saiatu ta esetsi; bagen erditik bideak edegiak, ekatxari betondo baltza ipiñiaz, gesala galanto iruntsiaz, aotik birikak boteaz; neketik indarrak atara guran, ur barruan must egin bearrean, ur gañean arnasarik artu ezinda; eriotzeagaz burruka, bernadaka, besadaka, ukabilka; noiz etengo, noiz lertuko, noiz amaituko, noiz ondatuko; baña irme beti, burua gora ebala, laguntasunik etorren ikusi guran, ur geiago aoan sartu etxakion, aita gizagaixoak etsi ezeian... arako baten, ia albetan egoala, Jaungoikoak ala naita, nunbaitetik agertu zan txalopa batek aita semeok bizirik artu zituan artean.\nO! Zer ikusteko goitandia Sardinzarrek eta semeak Kantauriko itxasoan euki eroena! Zer eredua, zer adibide jakingarria, Anjelek, gurasoari zor jakon maitetasuna erakusteko, egun orretan erakutsi ebana! Zein andia, zein neurribage ona ta txalogarria zan mutil au!\nTa alan be, ezer egin ezpaleu lez ebillen Arranondoko iri edo kalietan.\nKantauriko umant apalak! Uskeri baten euki daroezu, batzuetan, zuen arrotasuntxoa, ta egitadarik andienak eztituzue aintzakotzat artzen. Iñok eztitu itxas barruetako zuen lanbide garratzak eta ibilbide leñargiak ikusten ondo, ta gitxik goratuten zaitue bear dozuen añan; baña Jaungoikoak dakus zeru goietatik eta berak goratuko zaitue egunen baten. Berak dauka zuentzat gordeta azkensari ederra, ez erramuetan, igarian edo arraña joten dakizuelako, ezpada eruapen andiko ta biotz oneko kristiñau zintzo ta egiazkoak zarielako baizen.\nJaungoikoagaz batera jaso nai zeunsket nik neure aldetik, eta ara emen orretarako geienbat egin dotan KRESALA.\nKRESALA zuek jasoteko, zuek ezagutuagoak, errukituagoak eta maitetuagoak izan zaitezen sortutako liburutxoa da.


"Laburbirak" berdintasunaren aldarriarekin bat egingo du - Aiara - Aiaraldea.eus\n"Laburbirak" berdintasunaren aldarriarekin bat egingo du\nErredakzioa 2018-03-10 09:30\n"EJecutor" filmaren irudia. / Laburbira\nMartxoaren 16an, ostirala, 19:30ean, Arespalditzako udal aretoan, 2018ko Laburbira katalogoan dauden euskarazko 8 film labur proiektatuko dituzte: Ilunpetan, Night Shift, Higadurak, Ejecutor, Tazan, Areka, Kreba eta Zulo.\nEmanaldiak ordu eta laurden iraungo du eta, ondoren, Izaskun Arandia Night Shift filmaren egilearekin solasaldia egingo da. Izan ere, jarduera hau Martxoaren 8arekin eta berdintasunarekin lotu nahi izan dute. Hori dela eta, zinema eta generoari buruz arituko da artista.\nEkimenaren sustatzaileak Hogeita Lau Euskara Elkartea eta Aiarako Udalaren Euskara zein Berdintasun arloak dira.


Irisgarritasuna - opepro01i1\n"gipuzkoabizikletaz.eus" atariak bere web orriaren erabilerraztasunatasunarekiko konpromiso tinkoa hartu du, eta bere edukiak ahalik eta erabiltzaile-kopuru handienera iristea nahi du, erabiltzaile horien ezinduak diren kontuan hartu gabe. Horretarako, W3C-k ezarritako teknologia estandarrak erabiltzen ditu, eta WCAG 1.0 Irisgarritasun Arauak betetzen ditu.\nErabilerraztasunari dagokion arazoren bat aurkituz gero, edota gai horri buruzko komentarioren bat edo iradokizunen bat egin nahi izanez gero, ez izan zalantzarik eta jarri harremanetan gurekin. Horretarako gipuzkoabizikletaz.eus atariko Harremanetarako inprimakia erabili dezakezu.\n• Testuaren tamaina


Ian Smith - Wikipedia, entziklopedia askea.\n1964ko apirilaren 13a - 1979ko ekainaren 1a\n← Winston Field (en) - Abel Muzorewa →\nShurugwi (en) , 1919ko apirilaren 8a\nLurmutur Hiria, 2007ko azaroaren 20a (88 urte)\nJanet Smith (en)\nAlex T. Wolf (en) ()\npolitikaria eta nekazaria\nSouthern Rhodesia Liberal Party (en)\nUnited Federal Party (en)\nRhodesian Front (en)\nRepublican Front (en)\nIan Douglas Smith (1919ko apirilaren 8a - 2007ko azaroaren 20a) Hego Rhodesia, Rhodesia eta Nyasaland-eko Federazioa, Rhodesia, Zimbabwe Rhodesia eta Zimbabweko gobernuetan aritu zen politikaria izan zen 1948 eta 1987 urteen artean. 1964ko apirilaren 13tik 1979ko ekainaren 1erarte Rhodesiako Lehen Ministroa izan zen.\nZurien nagusitasunaren aldeko Rhodesiako Frontea alderdiko kidea. Lehen ministro izan zen 1964an, eta 1965ean Britainia Handiari, bere kabuz, Rhodesiaren independentziako eskaera aurkeztu zion, eta Commonwealth erakundetik kanpo utzi zuen. Bere burua gobernuburu izendatzeagatik nazioarteko kritikak izan zituen arren, Smith-ek aurrera egin zuen, eta berak eratutako zurien gutxiengoaren gobernuari eutsi zion, 1979an Abel Muzorewa buruzagi beltzak hauteskundeak irabazi zituen arte. Smithek gutxiengo zuriaren buru izanez jarraitu zuen parlamentuan 1980an Rhodesia Zimbabweko errepublika bihurtu zenean.\nWikimedia Commonsen badira fitxategi gehiago, gai hau dutenak: Ian Smith\nOrriaren azken aldaketa: 3 iraila 2021, 16:51.


Gezurrak zainak labur – · La bañera de Marat ·\nlabanerademarat 22 enero, 2017 22 enero, 2017 política autonómica\nLerro hauek idazten ari naizela, ikastolan nuen lagun min batetaz akordatu naiz. Gezur dezente kontatzen zizkigun lagunoi, patologikoak akaso, eta erabat katastrofistak. Haur hezkuntza eta lehen hezkuntzaren lehenengo urteak izango ziren, mutilok amantala urdinak janzten genituenekoak. Neskek, larrosak. Oraindik ez zuen eztanda egin genero eta koloreen eztabaidak amantaletan. Ezjakintasunean bizi ginen, bai.\nEgun batean kontatu zigun ondoko herrian sumendi batek eztanda egingo zuela; beste batean, ehiztari zoro batek haurrak garbitzen zituela ikastolatik ateratzerakoan; zuhaitzak desagertzeko zorian zeudela; ikastolan edaten genuen ura kutsatuta zegoela eta hobe genuela etxetik ur-botila eraman… guk, klaro, den-dena sinisten genion.\nUrteak pasa ziren, eta guk utzi genion lagunak kontatutako gezurrak sinisteari, edo beharbada berak utzi zion gezurrak guri kontatzeari. Auskalo zer gertatu zen lehenago. Oso lagun-minak izan ginen, inuxente xamarrak denak.\nBadakit ez dela batere justua nire lagunarekiko egingo dudan konparaketa hau, baina neurri batean antzekotasunak somatzen ditut nire ikastolako adiskide eta errauskailuaren kontra agertzen diren muturreko jarreren artean. Haurrak maskarillekin, mundua amaituko delakoan, beldurraren beldurrez… hau hondamena!!!\nMuturreko jarreretatik hiru izaten dira bolo-bolo zabaltzen diren “egi ukaezinak”; beraz, saiatuko naiz, banan-banan aztertzen.\n1. “Erro-errotik hausten du Europak gai horretan hartutako jarrera”.\nHau esaten denean, gehientsuetan ez da esplikatzen zein den Europako egoera, ezta Kontseiluak edo Parlamentuak sinatutako zuzentarauak berak. Eta aipatzen direnean, interpretazioaren esparrutik at uzten da Zubietakoa, kasu isolatua bailitzan. Ondo legoke jakitea zergatik ote den diferentea gainerako plantek pasa beharreko galbaia, Gipuzkoakoa kritikatzen duten askok begi onez ikus ditzaten. Zergatik ukatu aurrerapena geurean, eta laudatu bizilagunarenean?\nBidea urratzen lehena 653/2003 errege dekretua izan zen (2000/76/CE zuzentarauaren transposizioa). Hondakinen errausketa zela eta, zuzentarauak kontuan hartu zuen mugaz besteko distantzia handiko kutsadura-atmosferikoak itunaren esparruan egindako protokoloa; dioxina eta furanoen mugak ezartzen zituena. Eta, handik urte batzuetara, Espainiako Gorte Nagusiek onartu zuten 22/2010 legea, 2008/98/CE zuzentarauaren transposizioa. Zer markatu zuen horrek? Erraustegi bakoitzak, benetan balorizazio energetiko plantatzat hartze aldera (ondorio juridikoak izan zitzan) izan beharreko gutxieneko eraginkortasun-energetikoa.\nLegeak lege, arauak arau, bi zutabe horien gainean ezarri zen Europako politika errausketaren alorrean, nahiz eta jakina, denborarekin zutabeak berritu behar izan. Eta, galdetu daiteke, benetan al da Zubietakoa Europako salbuespena? Izokinak bezala al gaude euskaldunok ur-lasterraren kontra?\nArgazkian duzue Vienakoa. Non eta Danubio ibaiaren alboan, Unibertsitatetik metro eskasetara. Portzierto, Hundertwasser arkitektoak diseinatu zuena.\nHala ere, ez da adibide bakarra. Oberhausenen, Alemanian, Europako plantarik handiena dago, etxebizitza batzuen alboan. Colonian ere bai. Alemanian bakarrik, ehun bat inguru daude; Suitzan, hogeita hamairu. Italian, majina bat.\nEz gaittuk horren arraroak.\n2. “Zeharo kutsakorra da, kantzerra sortzen du”\nOsakidetzako ikerlariek ondorioztatu zuten hondakinen errausketak ez zuela osasunean arrisku-gehigarriak sortzeko arriskurik, benetan errausketa hura erabilitako teknologia modernoa bazen eta ezarritako mugak errespetatzen bazituen. Alegia, ez zegoen ebidentzia zientifikorik. Zubietakoak gainera aldiro-aldiro izango ditu dioxina eta bestelakoen kontrola, eta, limitea gaindituz gero, ordu erdian (ordu erdi eskasan) geldituko litzateke errausketa-prozesua.\nGipuzkoakoak arazketa-sistemak Europako araudiak baimendutako emisio-kopurua hobetuko du bataz-beste %60 batean. %80 partikula gutxiago, %60 dioxina eta furano gutxiago eta HCI eta HF moduko sustantzien erdia. Izan ere, gaur egun, teknologia eta ingurumeneko betekizunak direla eta, dioxina gehio aurki daitezke neguan kalean (kalefakzio-sistemen ondorioz), planta batean baino.\nPortzierto, errausten ez badira hondakin horiekin, zer gertatzen da? Tokitara eraman behar direla; eta ondorioz, CO2 erruz sortu.\n3. “Oso garestia da”\nBeste era batean planteatu daiteke galdera: zer da garestiagoa, eraikuntza edo etetea?\nAurrekariak badaude. Duela gutxikoak gainera. Batzar Nagusietatik pasatu gabe, GHKk (hondakinetaz arduratzen dena) eta Zubietako obrak egin behar zituen aldi baterako enpresa-elkarteak adostu zuten proiektua etetea. Zenbatean baloratu zen kalteordaina? Eraiki ez zenaren lortu gabeko irabaziagatik 6,6 milioi euro; eta lehenbiziko bost urteetako ustiapenagatik, beste milioi t’erdi. Orotara, 8,1 milioi euro; gehi, noski, egindako lanengatik pagatu zitzaiona (3 milioi). Guztira, 11 milioi euro.\nEtete harekin ez ziren Debabarrena eta San Marcoko mankomunitateak ados agertu eta errekurtsoa ipini zuten, ez zelako legea behar bezala jarraitu. Urtarrilean Administrazio-auzien epaitegiak arrazoia eman zien: akordioa eta kalteordaina indargabetu baitzituen. Zer zela-eta? Laburki esanda, eskumenik ez zuelako hori egiteko eta lasterbide batetik igaro zelako GHK, epailearen arabera.\nHortaz, aurreko 11 milioiei gehitu behar zaie Europako Inbertsio Bankuak emandako finantziazioaren galera (40 milioi euro) eta erainkuntzan galdu diren urte hauetan zaborra beste toki batera eramateagatik pagatu dena.\nGaur egun, antza, eraikuntzarena ez da aukerarik garestiena.\nPentsatzen ari naiz, nire haurtzaroko lagunak haurtzaroko gezur-katastrofisten munduan jarraituko balu, maskarillarekin etorriko litzatekela ikastolara.\nPrevio El Estado como empresa.\nSiguiente Quod nullum est nullum effectum producit.


Eskolara goizean eta arratsaldean joaten ziran. Neskak eta mutilak ez ziran batera joaten. Gela bi egoten ziran. Edade diferenteetakoak batera egoten ziran. Eskolan euskaraz egiten eben, baina gehien erderaz maistrea maketea izan zalako. Maistrea ez zan batere euskerazalea izan, ezta gizona bere. Ez eben zigorrik eukiten euskaraz egitearren. Euren artean euskeraz egiten eben, baina bera erdalduna zanez, erderea egin behar izaten eben ekien moduan. Eskolan ikasi eben erderaz.


«Mina ez da lantzen zineman, zeharka eta edulkoratuta ez bada» - Kultura - Berria\nDonostiako Nazioarteko 65. Zinemaldia. Emanaldi bereziak. Fernando Franco. Zinemagilea\n«Mina ez da lantzen zineman, zeharka eta edulkoratuta ez bada»\nSail Ofizialean emanaldi berezi gisa hautatu dute Francoren bigarren pelikula, 'Morir'. Bikote bat du protagonista: bietako batek gaitz hilgarri bat duela jakingo du, eta horri nola aurre egingo dioten islatu du.\nBere bigarren lan luzea du Morir Fernando Francok (Sevilla, Espainia, 1976), eta bigarren aldia du Zinemaldian —La herida bere lehenengo lana aurkeztu zuen 2013an—. Lehenengoa bezala, Koldo Zuazua eta Kowalski Filmsekin elkarlanean ekoiztu du.\nBikote baten istorioa kontatzen duzu, nola bizitzen duten bietako bat gaixotzea. Baina badirudi aitzakia hutsa dela hori, arreta zaintzailearen figuran jartzeko, kasu honetan, Martarengan. Hala da?\nBai, guztiz. Bikote bat konbultsio egoera batean erretratatzea interesatzen zitzaidan, eta horixe gertatzen da pelikulan. Dena den, gehiago interesatzen zitzaidan fokua jartzea gaixo dagoen pertsona horri laguntzen dionarengan, gaixo dagoen horrengan baino. Uste dut gaitzak dituzten pertsonaiei buruzko pelikula asko ikusi ditugula dagoeneko, eta ez hainbeste horien inguruan, ondoan daudenei buruzkoak. Eta, azkenerako, ustez ondo daudenak ere gaixotu egiten dira, nolabait.\nArthur Schnitzlerren izen bereko nobelan oinarritu duzu filma. Nolako moldaketa egin duzu?\nNobela horretan libreki inspiratu naizela esan daiteke. Distantzia dezente hartu dugu harengandik, baina errespetatu dugu, adibidez, gaixoa gizona izatea eta emakumea zaintzailea. Nire bigarren pelikula da, baina film labur ugari egindakoa naiz, eta beti zentratu naiz gehiago emakumeen pertsonaietan, gehiago interesatzen zaizkidalako. «Emakumezko aktoreen zuzendariak» eta halakoak esaten dituzte gaur egun: ez dakit. Nire kasuan, atentzioa emakumeengan jartzera narama inertziak.\nBi protagonisten arteko harremana hotz samarra da.\nArgi neukan maitasun harreman bat erretratatu nahi nuela, baina ez maitasun erromantiko bat edo idealizatu bat, horretara ohituta gauden arren. Interesatzen zitzaidan arrakalak dituen harreman bat erakustea, horrela baitira harremanak bizitza errealean ere: ezkutuan dauden zenbait ertz aterako ditu argitara gaixotasunak, eta arrakala horiek sakonago egingo ditu.\nEz da akzio askoko pelikula bat: bizitzaren eta heriotzaren gordintasunean eta pertsonaien sentimenduetan jarri duzu begirada. Horrek ere markatuko du narrazioaren tempoa, ezta?\nBai, nire lehenengo pelikulan ere, La herida-n, ez zitzaidan interesatzen peripezia bat, bere horretan, baizik eta pertsonaien erretratu emozional bat egitea. Gehiago interesatzen zaizkit sentimendu horiek, pertsonaiek bizi dituzten sentsazio horiek, trama korapilatsuak edo gertaera jakin bat baino. Beraz, nolabait esatearren, narrazio minimalista bat dago: saiatu gara pertsonaien psikologian sakontzen, eta hori izaten pelikularen sostengua.\nGaixotasunak karga dramatikoa ematen dio filmari, baina umore ukituak ere badaude. Zergatik?\nPertsonaiak nahiko bakartuta daude ingurutik eta, bat-batean, beste pertsonaia batzuk ere badauden egoeretan aurkitzen dira; horrek eman diezaioke puntu komiko bat, agian. Pelikularen intentsitatea handia da, eta uneren batean hanka azeleragailutik altxatu beharra dago, giroa pixka bat erlaxatzeko.\nBi pelikula zuzendu dituzu eta biek dute mina elementu nagusi. Zergatik? Erakargarria zaizu mina zinemarako?\nEz dakit mina bera den erakartzen nauena. Mina eta horren inguruko zenbait gai ez dira hainbeste lantzen zineman, zeharka eta edulkoratuta ez bada. Ez da zuzenean hitz egiten buru eritasunez edo gaixotasunez, orokorrean. Badirudi jendea ez dela eroso sentitzen gai horien aurrean, eta haietatik ihes egiten dutela. Uste dut zinema gure iruditeria kolektiboa eraikitzeko tresna bat dela, eta gaixotasunak geure parte diren heinean, pantailara eraman behar direla; haiei buruz zuzenean hitz egin, jendeak modu horretara ikus ditzan.\nGoya saria irabazi zenuen La herida-rekin, baita epaimahaiaren aipamen berezia ere Zinemaldian. Zama izan da bigarrena egiterakoan?\nNahiko estu hartu ohi dut neure burua, beti. Lehenengo pelikularekin sariak jasotzeak errespetua ematen du, baina horrek ez du esan nahi hurrengoan ez duzunik lehenengoan bezainbesteko gogoa jarriko. Kontuan hartu behar da, gainera, pelikulak ez direla guztien gustukoak izango, musikan gertatzen den bezalaxe: ez dago mundu guztiari gustatuko zaion obrarik. Zorroztasunez eta koherentziaz lan egiten saiatzen naiz beti, jakitun izanik batzuei gustatuko zaiela eta beste batzuei ez.\nHobeto sentitu zara zuzendari lanetan bigarren filmarekin?\nBeharbada, bai. Lehenengo filma egiten duzunean, baduzu xalotasun puntu bat, baina bigarrenarekin jada ez. Gozatu egiten duzu, baina beste modu batera.\nKoldo Zuazuarekin eta Kowalski Filmsekin errepikatu duzu. Sintonia onaren seinale?\nSintonia perfektua, esango nuke. Zortea izan nuen, Koldok La herida-ren gidoia irakurri zuenean interesa erakutsi zuelako eta oinarri-oinarrizko aliatu bat izan zelako filma egin ahal izateko. La herida-n ekoiztetxe batzuek hartu zuten parte, eta oraingoan biok gara ekoizleak. Oso ondo moldatu gara elkarrekin: batak bestearenganako errespetua eta miresmena daukagu, eta uste dut hori lantaldeak ere nabaritzen duela.\nZauri batetik heriotzara egin duzu jauzi. Zer da hurrengoa?\nHasi berria naiz proiektu batekin, eta alaiagoa izango da, beste bien aldean. Ezkutuan dauden gaiak ukituko ditu horrek ere, zineman askorik lantzen ez direnak, baina argi gehiago izango du. Lagun batek, nire pelikulez hitz egitean, esaten dit igerilekuaren muturrera heldu eta buelta ematean gauza desberdin bat egiten hasiko naizela, eta baliteke arrazoi izatea [barreak].


Una casa rural cerca de Bilbao\nEkoturismora apuntatzen zara?\nFamilia guztiarentzako etxea\nGaltzeko eta amets egiteko lekua\nBenetako historiaren zaporea\nOngi etorri Pikatzaeneara\nOngi etorri gure etxera, deskonektatzeko leku aparta dena. Belarrean esertzeko eta betiko gauza onez gozatzeko, esate baterako lagunez, janariaz eta familiaz leku ezin hobea da. Adituak gara bilera handiak eta familia handiko ospakizunak antolatzen, horregatik 18 pertsonentzako lekua baitago. Pikatzaenea Bilbotik hurbil eta ingurumen natural zoragarrian kokatuta dagoen landa etxea da.\nEtxeak bost estudio bikoitz ditu, hauetako bakoitzak, bainugela hornituak, armairua, kitchenette erako sukaldea etxea osorik alokatzen ez dutenentzako.\nGoiko solairuan bi apartamendu daude bakoitza lau pertsonentzako, logelarekin , egongelarekin, sukaldearekin eta komunarekin hornituta.\n>> Informazio gehiago\nEtxeak amankomuneko gune ugari ditu deskantsatzeko, jolasteko edo familia edo lagunekin hizketan egoteko egonaldian zehar.\nOrain gure etxea ikus dezakezu zure etxetik irten gabe\nVisita virtual egiteko klik egin eta eraman arratoia irudiaren gainetik leku batetik bestera, gora edo behera.\nIrudia handi egin dezakezu bisita pantaila osoan egiteko, sinbolo honetan klik eginez\nEgin klik sinbolo honetan bista batetik bestera pasatzeko, eta etxetik eta lorategitik mugitzeko.\nEgin klik argazki txikietan, argazki guztiak ikusteko.\nOngi etorri Pikatzaeneara!\nErreportaje hau, Bizkaiko Foru Aldundiak subentzionatuta dagoena, Tele 7 lekuko telebistan igorri egin zen, eta Pikatzaenearen gaur egungo errealitatea modu errealista baten azaltzen duela uste dugu. Gustuko izatea espero dugu.\nZure e-maila uzten badiguzu noizbehinka Pikatzaenearen lagunei interesgarri gertatu ahal zaien berriak eta eskaintzak bidaliko dizkizugu. zin egiten dugu astunak ez garela izango eta zure helbidearekin ez dugula merkataritza-tuko, guk ere spam gorroto baitugu. Gure berriak jasotzeari utzi nahi baduzu esatearekin nahiko izango litzateke 🙂\nJakin nahi baduzu gure gonbidatuek gutaz zer pentsatzen duten irakur ezazu gure bisita liburua!\n2021 maiatza ekaina 2022 Uzt 2023\nEka 3 – Eka 6 all-day\nEka 13 – Eka 16 all-day\nEka 17 – Eka 19 all-day\nEka 27 – Uzt 2 all-day


Elika Elikagaien Segurtasuna | Txostena: Animalietan eta produktu eratorrietan dauden hondakinen zein kutsatzaileen kontrola Espainian - FVO 2013 - Elika Elikagaien Segurtasuna\nUretako organismoen babesa fitosanitarioen aurrean 13/09/02\nBidaltze data 3 iraila, 2013\nTxostena FVOk igorri du eta Andaluzia eta Gaztela-Mantxa autonomia-erkidegoetan 2012an eginiko ikuskaritzaren emaitzak erakusten ditu. Bertan, ondorio hauek jasotzen dira:\nHondakinak Zaintzeko Plan Nazionala eta autonomia-planak modu aproposean egin dira, alderdi interesdun guztien parte-hartzearekin eta datu egokiak aintzat hartuta.\nMaila nazionalean, ez da alderik egon hartutako lagin kopuruaren eta laginketa-lanetarako programatutako laginen kopuruaren artean. Horrek erakusten du plana inplementatzean jarraipen-lana egin dela. Alabaina, erakutsi da aldeak daudela autonomia-planak garatzean, eta zenbait kasutan ohartarazi da laginketa-lanak ez direla urtean zehar banatuta egin: urtearen zati batean kontzentratuta egin dira, eta horrek eraginkortasuna kentzen die eginiko kontrolei.\nElikakateari buruzko informazioa hobetu egin da FVOk 2008an eginiko ikuskaritzaren aldean. Alabaina, egungo formatuak iritzi okerra eragin dezake hildako animalietan dauden hondakinen egoerari buruz. Gainera, hauek atzeman dira:\nGabeziak elikakateari buruzko informazio ez osoa / okerra identifikatzean.\nEz da ikuskaritzarik egiten, bisitatutako autonomia-erkidegoetako osasun-sailen eskutik, hondakinak kontrolatzeko ezartzen diren kontrolen eraginkortasuna egiaztatzeko.\nEz da ikuskaritzarik egiten, agintaritza eskudun nagusiaren eskutik, hondakinen kontrol-lanen eraginkortasuna egiaztatzeko.\nHondakinen jarraipena ekidoetan\nFVOk 2008an eginiko ikuskaritzaren aldean, hobekuntza nabarmenak ikusi dira. Nolanahi ere den, honako hauek zalantzak eragiten dituzte haragi-mota horren gaineko kontrolen eraginkortasunaren inguruan: 1) nazio-mailan hartutako laginen kopurua erlatiboki txikiak, hil diren zaldien kopurua nabarmen handitu dela kontuan hartuta; 2) haztegian albaitaritza-sendagaiei buruz maiztasun jakin batekin eginiko kontrolek; eta 3) ez-betetzeak atzematen diren kasuetarako hartzen diren neurriek.\nAdostasuna lortu ez den kasuen jarraipen-sistema\nAdostasuna lortu ez den kasuen jarraipen-sistema zuzena da eta, oro har, ondo koordinaturik eta exekutaturik dago. Dena den, horren eraginkortasunaren inguruko zalantzak sortu dira zenbaitetan, eta adierazi da hartutako neurriak motelegi ezarri direla. Gainera, askotan ez dira behar bestekoak izan, bermatze aldera kontsumitzaileek ez dutela esposiziorik izan hondakinekin kutsatu ahal izan diren produktuen aurrean.\nLaborategiek FVOko ikuskatzaileen konfiantza dute; baina, erabaki-muga batzuk Europako erreferentziazko laborategiek gomendatutakoak baino nabarmen handiagoak dira. Horrek zaildu egiten du substantzia kaltegarrien balizko gehiegizko erabilera atzematea.\nFVOren txostena 2012: Espainian hondakinak eta kutsatzaileak kontrolatzeko plana


Errespetu osoa adierazi dio Jaurlaritzak Udalari ikurrina jartzeagatik | Iruñeko Sanferminak | EITB\nErrespetu osoa adierazi dio Jaurlaritzak Udalari ikurrina jartzeagatik\nSanferminetan garrantzitsuena “jaia bera” dela azpimarratu du Josu Erkoreka bozeramaileak eta, hortaz, jai-giroa “eztabaida politikoekin” ez zikintzeko eskaera egin du.\nAuzitara eramango dute Iruñeko Udala txupinazoan ikurrina jartzeagatik\n"Errespetu osoz" hartu du Eusko Jaurlaritzak ikurrina Iruñeko balkoian jartzeko erabakia. Horrez gain, sanferminetan garrantzitsuena “jaia bera” dela azpimarratu du Josu Erkoreka bozeramaileak eta, hortaz, jai-giroa “eztabaida politikoekin” ez zikintzeko eskaera egin du.\nHala ere, “elkarrizketaren bidetik” konpon daitezkeen gaiak “ez judizializatzea” eskatu du Jaurlaritzako bozeramaileak.\nGobernu bileraren ondorengo agerraldian, Iruñeko Udalak hartutako erabakia “baliagarria” dela adierazi du Erkorekak. “Ikurrina jartzea beste erakunde publiko batek hartutako erabaki baliagarria da”, nabarmendu du.\nEra berean, sanferminetan daudenentzat “garrantzi gutxiko” eztabaida politikoa dela adierazi du Erkorekak.\nBestalde, Erkorekak esan du Jaurlaritzari ez dagokiola ikurriña jartzea legezkoa den ala ez erabakitzea. “Araua beste erakunde batzuek ezarri dute; horiek izan beharko dira legea bete den ala ez aztertzea”, gaineratu du.


Ereñozar, Urdaibaiko Erreserbearen ikuspegi preziadua - bizkaie.biz\nEreñozar, Urdaibaiko Erreserbearen ikuspegi preziadua\nAmaia Larruzea\t2022-04-13 12:35 Ibilian-ibilian\nEreñotik igotea dogu aukerarik ezagunena eta errazena.\nEguraldi onaren bila gabiz, eguraldi onaren gogoz. Eta zer hoberik, eguzkia geure ingurura hurreratzen danean, kostaldeaz eta mendiaz, biak batean gozetea baino? Atxarreko San Pedro dogu ikuspegirik ezagunenetako bat Laidako kanpingetik igotean edo Akordatik hastean, baina berau ezaguna izanik be, badogu beste mendi bat, leku guztietatik ikusi geinkena. Berezia da, baita urrunetik begiratuta be, tontorrean baseleizatxu bat dauela atzemon geinkelako.\nOlentzeroren etxea, holan ezagutu dot nik Ereñozarreko San Miguel txikitatik, eta horixe zan nire ustea eta nire amesa; hain zuzen be, berau zala Olentzeroren gordeleku. Magia berezia dauela esango geunke, dauen formeagaitik, ikuspegiagaitik eta Urdaibai Biosferearen oparietako bat izateagaitik. Edozelan be, itzela da, plan bikaina, metro gitxitara igoteko aldatz ederra daukagulako, danon mailarako aproposa, hartzen dogun abiadurearen araberakoa, eta goian lasaitasuna topauko dogulako.\nEreñotik igotea dogu aukerarik ezagunena eta errazena. Halanda be, posible dogu Santimamiñetik edo Gautegiz-Arteagatik be Ereñozarrera igotea. Ereñon bertan, herri txikia izanik, ez dago kotxe askorentzako leku nahikorik, baina, aurreko batean jaubetu nintzanez, hainbat aparkaleku handi zabaldu ditue orain, herriaren erdigunean bertan. Seinaletxu bat dago, argazkiotan doguna hain zuzen, bidea nondik dan argitzen deuskuna, eta, beraz, ez dogu galbiderik izango.\n1600. urtea baino lehenagokoa da tontorreko baseleizea, eta Ereñoko eleiza lez erabili ohi zan. Adituek ez dakie noizkoa dan zehaztasunez, baina badirudi aztarnak topau zirala, Alfonso I.aren garaikoak (1104-1134). 1409. urtean suntsitu ei eben bandoen arteko lehiaren ondorioz, eta gerora, lan mardula egin dabe bertako anaitasunek, ermitea barriztau eta egun dogun opari magiko honetaz gozau ahal izateko. Igon daigun, ba, Ereñozarreko gailur txiki baina eder honetara, Euskal Herriak dauen biosfera erreserbarik preziaduenaren ikuspegi parebakoaz gozau ahal izateko, lagun artean, familian edota bakardade gozoan.\nAkotzaren Bide ederra, Lapurdiko Getarin\nZarautz-Getaria-Zarautz: Kresala eta gorabeherak bete-betean\nArno, enkantua Gipuzkoako kostaldearen hasieran\nAtxarteko espoloiak, Bizkaiko eta Euskal Herriko eskaladearen magia\nAralar mendilerroan barrena, Larraitzen hasi eta Arrubi, Ganbo txiki eta Ganbo\nLekeitio-Ondarroa: kostaldeko biderik politenetako bat\nManasluko trekkinga, Nepal lurralde magikoan


Zer dira Amazon TOP bilaketen bilaketak egiteko moduak?\nAmazon TOP-eko bilatzaileak nola bihurtu jakiteko ideia ona izan behar duzu Amazon-en saltzen duenari buruz. Zure marketing kanpaina era egokian eraiki dadin, begiratu mezu hau optimizazioen alderdiak ezagutu ahal izateko. Mezuak zure begiak Amazonen altxorrerako irekiko ditu eta dirua biltzen lagunduko dizu.\nAmazon saltzen oinarriak\njoan produktuaren orri nagusira eta sakatu produktuaren deskribapenaren azpian dagoen eskaintza, proposamen gehiago ikusteko. Hala eta guztiz ere, lehenengo Amazon erosleek normalean egiaztatuko da erosteko kutxa. Atal honetan, aldaera onena erakusten du merkatuaren nitxo barruan. Datu estatistikoen arabera, Amazon $ 62 milioi salmentak $ 56 milioi hemen. Erosleek jakin dezakete Amazon aukeran oinarritzen direla, hainbat alderdi kontuan hartzen dituelako, besteak beste, prezioa, kalitatea, garrantzia eta abar. Erosketa-koadroa erabiliz, bezeroek beren erosketa prozesua abiarazi dezakete beren erosketa-gurdietarako produktuak gehituz.\nAmazoniako lehia handia dela eta, ez da erraza erosketa-kutxa irabazi duen saltzaile ezaguna izatea. Ez du esan nahi Amazon SERP-ri altuagoa denik, saltzaile aipagarria izango zarela. Erosketa-kutxa irabazteko, Amazon gidalerroak jarraitu behar dituzu eta zure bezeroei baliotsua izan.\nMerkantzia eskaintza zerrendan agertzen den eragina duten faktoreak:\nPrezio lehiakorra erabiltzaileei erosle kutxa irabazteko behar duzu. Produktuaren kostua ez ezik, bidalketa kostua ere barne hartzen du. Amazon-en eskatutako produktuak bilatzen ari diren erosleek prezio guztiak konparatu ditzakete eta ziurrenik merkatuko prezio baxuena hautatzen dute. Zure prezioa lehiakorra mantentzeko, erregularki egindako analisi lehiakorrak egin behar dituzu. Gainera, arrazoizkoa da errepikatze tresnak erabiltzea.\nZure eskaintzak lehendik saltzaile gehiago izan behar lirateke, goiko aldera igotzen da.\nAmazon-en erosketa-koadroa irabazteko, salmenta iraunkorrekoa izan behar duzu. Amazonek zure bezeroen berrikuspen eta hile bakoitzeko erosketen batez besteko kopurua hartzen du kontuan. Arau orokor gisa, Amazon merkatuan gutxi agertu diren produktuak ezin dira saltzaile ospetsu bihurtu.\nAskok beste faktore batzuek eragina izaten dute saltzaile ospetsuaren Amazon aukeran. Hala ere, aipatutako faktore aipagarrienak indartsuak dira. Hemen irtenbide eraginkorrena Amazon-ek jasotzen dituen transakzio guztiak ondo kudeatzen direla ziurtatzea da. Bezeroei laguntza bezeroik onena eskaintzeko eta lagungarria izan behar duzu..\nAmazon-ek egindako betekizuna Amazon-ek diseinatutako programa da. Programa hau erabiliz, zure produktuak bidali ahal izango dituzu Amazionako betetze-zentro askoren artean. Horrek esan nahi du bezeroak zuretzako produktuak erosten dituen bakoitzean Amazonak saltzen dituela. Programa honek zure denbora eta zure negozioa exekutatzen duten beste alderdi batzuk aurrezten lagunduko dizu. Amazonek bidalketa eta bezeroarentzako zerbitzua askotariko alderdiak hartzen ditu bere gain, baita zure produktuen irismena Amazon Prime kideetara hedatzen ere, eta erosketa-koadro bat irabazten laguntzen du.\nTOP PRODUKTUAK zure Amazon produktuen inguruko aholkuak\nProduktu positiboak berrikuspenak ezinbestekoak dira zure Amazon-eko maila altuan. Kontuan izan behar da produktuaren orriko zerrendako berrikusketei buruz hitz egiten dugula, baina ez saltzailearen profilari buruzko iritziak. Azken Amazon-eko algoritmoaren eguneratzeaz geroztik, debekatuta dago erabiltzaileek iritziak eskeintzea opariak, deskontuak, eta abarretarako. Horregatik, organismoen iritziak eskuratu behar dituzu. Modu egokienetako bat zure bezeroei erosketa esperientzia onena eskaintzea da. Saiatu zure produktuen berrikuspen positiboak sortzeko goi-mailako sailkapenak eta bilaketaren trafiko handiagoa lortzeko, eta, ondoren, aginduak eta salmentak gehiago.\nEsanguratsua da zure bilaketa-terminoak zuzendutako produktuaren izenburua, deskribapena eta puntuak. Lehenik eta behin, keyword ikerketa bat egin behar duzu eta aurkitu zure negozioen bilaketa-terminoak garrantzitsuenak zerrendan sustatzeko. Bigarren fasean, hitz hauek estrategikoki erabili behar dituzu zure izenburu eta azalpenean zure zerrendan hobeto optimizatuta eta ikusgai dauden Amazonen bilaketaren emaitzen orrian. Hala eta guztiz ere, zure zerrendan keywords ez daukazu ezkutatzeko, gaur egun Amazon algoritmo bihurtu smarter eta zigortu ahal izango duzu. Hori dela eta, zure izenburua erosleei egin diezaioketen produktuei, naturalei, zehatzei eta zorroei eragiten die. Zure gako-hitzak bilatzeko kanpaina errazteko, Google Keyword Planner edo Amazon Keyword Tool bezalako iradokizun tresna automatizatuetako bat erabil dezakezu.\nProduktu onenaren optimizazioen zerrenda\nProduktu onenaren optimizazioen zerrendak epe luzeko salmentak irabazten lagunduko dizu. Gure aurreko artikuluetan, tutoretza zehatza eman genuen zure zerrendak modu eraginkorrean nola egin. Horregatik, hemen klik egin eta bihurketa positiboki eragin dezaketen oinarrizko produktuen zerrenda optimizatzeko faktoreak soilik zerrendatuko ditut:\nMarkaren egiaztapena eta harrapatzea;\nDescriptive product title;\nProduktuaren deskribapen osoa behar diren produktuen ezaugarriekin eta itxurazko onura batzuekin;\nKalitatezko produktuen irudiak zooma egiteko;\nAmazigh bezeroek zehazten dute barrutia balioa eta zer prestatzen duten. gastatu bertan. Zure prezioa arrazoizkoa izan behar da, batez besteko merkatuaren joeraren arabera. Sasoan gora edo behera erortzen da edo zure produktuaren hobekuntza berriaren itxura agertuko da. Zure prezioa ez da oso txikia izan behar, zure bezero potentzialen kalitate-arazoen ondorioz. Hori dela eta, zure nitxoaren produktu nagusira orientatu.


Egilea: María Soledad Aguirre García (koord.)\nOrrialde kopurua: 514\nEzaugarriak: Merkatuek dituzten berezitasunetara egokitzea garrantzi handiko kontua da garai honetan; hori dela eta, enpresa -eta ekonomia-jardueraren hainbat sektorek dituzten berezitasunak ikusiko ditugu lan honetan, beti ere Marketina oinarri harturik, estrategiak aztertuz eta estrategien ikuspegiaz baliatuz.\nHamalau ataletan, anitz sektore aztertu dira, gaurko eta etorkizuneko garapen ekonomikoan garrantzi handikoak guztiak: zerbitzuak, industria-produktuak, turismoa, osasun-zerbitzuak, gizarte-zerbitzuak, politika, banaketa komertziala, eta abar.\nHamar irakasleren lana biltzen du liburuak: Merkartuen Ikerketa eta Merkaturatze alorrekoak dira guztiak, eta Euskal Herriko Unibertsitateko hainbat ikastegitan irakasten dute; Sektore Espezifikoetako Marketina deritzan gaia, hain zuzen. Gai hori Enpresen Kudeaketa eta Zuzendaritza lizentziatura-ikasketetan irakasten da. Lan hau, irakasleen lagungarri izateaz gain, profesionalentzat ere behar-beharrezko baliabidea da, marketinaren oinarri soiletik haratago doan testu bat eskaintzen baitie.\nUrtetan aritu dira egileak liburuaren ataletan garatzen diren gaiak lantzen eta ikertzen, eta adibide ugari erakusten dituzte, gure inguruko kasu benetakoak oinarritzat hartuta.\nEl Bardo de Orio\nEgilea: Álvaro Feito\nArgitaletxea: La Voz del Folk Ediciones\nEzaugarriak: El prestigioso periodista y crítico musical Alvaro Feito ha escrito la biografía de Benito Lertxundi, que llega a las librerias bajo el titulo Benito Lertxundi: El bardo de Orio. Se trata de un extenso recorrido tanto por su obra como por los diferentes avatares de la vida del artista.\nTal y como se destaca en el libro, Benito Lertxundi es todo un emblema dentro de la cultura vasca, comprometido siempre con sus ideales y con una forma de vida y de entender la música.\nUtzi haurrei jokatzen\nEntrenamendu osoa eta komunikazio positiboa\nEgileak: Gotzon Toral Madariaga, Angel Vicente Tapia, Irene García Ureta\nOrrialde kopurua: 126 Euskaraz eta 126 Gaztelaniaz\nEzaugarriak: Duten guztia ematen dute haurrek etorkizun lehiakorragorako prestatuak izan daitezen: ez dago denborarik galtzeko! Ahalik eta sasoirik hoberenean egoteko obsesio horrek kolpe batez zapuzten ditu jolasa eta ondo pasatzea. Eta emaitzak badaezpadakoak dira: probetxuzko pertsona helduak izateko prestatzen ari gara edo haien haurtzaroa suntsitzen ari gara? Liburu honen izenburutik abiatuta, liburua idatzi dutenek bere egiten dute Let the children play elkartearen kezka: jolas egiteko eta haurrak izateko eskubiderik oinarrizkoena ukatzen ari zaie.\nEgileak: Faustino Azazeta Zubiaurre, Luis Mª Iturbide Lukin\nEzaugarriak: Liburu honek unibertsitatearen eskaera bati erantzuten dio, alegia, apunte-formatutik liburu-formatura pasatzeko eskaerari.\nUnibertsitaterako testu-liburu izan nahi du, Psikoanalisiarekin zerikusia duten hainbat unibertsitate-irakasgai ikasten ari diren ikasleentzat baliagarri izateko asmoak zuzentzen baitu. Baina ez da hori bakarrik, bada besterik.\nDinamikoa izan nahi du, ikasleen iruzkinek eraginda, ikasturtetik ikasturtera hobetua izateko asmoarekin jaiotzen baita. Adierazgarria izan nahi du, psikologo izan nahi duten ikasle euskaldunei zuzentzen baitzaie. Ekonomikoa izan nahi du, diru kostuei eta kostu horiek dakarten energia-kontsumoa egoki bideratzeari begira egina baitago.\nHorretarako guztirako, batetik ikuspegi diakroniko-historikoa, eta bestetik ikuspegi sinkroniko-sistematikoa erabiliz, liburua bost zatitan banatua azaltzen da. Banantze horren asmo nagusia Psikoanalisiari buruzko ikuspegi orokor batez jabetzea da.\nInicio > EM 305 > Euskobooks


Euskaltzaindiak urtarrilaren 30ean egin zuen, Bilbon, egoitzan, hileko batzarra.\nHiztegi Batua. E letrako oharrak eztabaidatu eta onartu ziren, establezimendu eta estentsibo artekoak.\nExonomastika. Europako hiri nagusiak araugaiaren I. zerrenda\nBeñat Oihartzabali eman diote Baiona Hiriaren Ohorezko Saria\nBeñat Oihartzabal Euskaltzaindiaren buruordeak jaso du 2008ko Baiona Hiriaren Ohorezko Saria, bertoko Udalak eta Eusko Ikaskuntzak emanda. Sari-emate ekitaldia urtarrilaren 31n egin zen, Baionako Herriko Etxean.\n.eus domeinua: izanari izena jarri nahian\nGaur (2009-01-29) goizean, Euskaltzaindiaren egoitzako aretoan, PuntuEus elkarteak bere burua aurkeztu du prentsaren aurrean.\nElkarte berri horren xedea Interneteko .eus domeinua lortzea da, euskararen eta euskal kulturaren identitate-zeinua izan\nGratien Adema "Zaldubi" eta bere garaia\n2007ko abenduan Euskaltzaindiak Gratien Adema "Zaldubi"-ren omenezko ageriko bilkura egin zuen, Senperen, haren jaiotzaren mendeurrenean. Bilkura horretan irakurri ziren txostenak ageri dira berrikitan argitaratu den EUSKARA aldizkarian (2007, 3).\nAbian da berriro Hiztegi Batua Euskalbar-en\nMozilla Firefox nabigatzaileak badu gehigarri bat Euskalbar deritzona. Horri esker erraz egin daitezke kontsultak hainbat hiztegi eta corpusetan (Euskalterm, Elhuyar, Hiztegia 3000, etab.). Tresna horien artean dago Euskaltzaindiaren Hiztegi\nEuskaltzaindiak eta Nafarroako Unibertsitate Publikoak hitzarmena sinatu dute\nNafarroako Unibertsitate Publikoak eta Euskaltzaindiak esparru hitzarmena sinatu dute gaur Arrosadiako campusean bi erakundeen arteko lankidetza areagotzeko xedez. Hitzarmena Julio Lafuente errektoreak eta Andres Urrutia euskaltzainburuak sinatu\nEuskararen Legeak hogeita bost urte\nEuskaltzaindiak, Euskararen Erabilera Normalizatzeko Legeak 25 urte bete zituela eta, urte horietan guztietan hainbat arlotan zer gertatu den aztertu zuen 2007ko azaroaren 23an, bere XI. Jagon Jardunaldietan.\nLegearen atal batek hezkuntza-mundua du\nTxomin Peillenek Agosti Xaho saria jaso du\nTxomin Peillen euskaltzain emerituak Agosti Xaho saria jaso du. Saria Agosti Xaho Kultur Ekartearen Elixabete Piñol presidentearen eskutik jaso zuen, urtarrilaren 10ean, Baionako Fakultatean egin zen ekitaldian. Elixabete Piñolek azaldu bezala,\nAntonio Zavalak, Xabierrera bisitan joaten ginen bakoitzean, gazteluaren aurreko plaza hartan, esaten zigun:\n-Hementxe jaio zen Auspoa.\nGaur, pitxi horiek obra erraldoi bezain preziatua osatzen dute. Izarra, berriz, Xabierren gelditu da. Berrogeita hamabost\nHitzetan sinistu behar badugu, hitz-biltzaile aparta izan da Antonio Zavala. Hitz soilak, alabaina, deusezak dira, hizkeraren katean josten eta ehotzen ez badira. Bilbadura sendoa da, hortaz, hizkuntzarena, ahozkoa zein idatzizkoa, adierazpide


XII. Euskal Herriko Mus Txapelketako finala, 2021eko martxoan jokatuko da Zigoitian\n2020ko martxoaren 14ean egitekoa zen XII. Euskal Herriko Mus Txapelketaren final nazionala Arabako Zigoitian. Covid-19 bezala ezaguna egin den gaitzaren zabalpen bizkorrarekin egin genuen topus.\nAstapeneko garai haiek, garai nahasiak izan ziren ez genekien gaitzaren zabalpena eta hartuko zuen dimentsioaren berri eta denborak erakutsi digu asmatu genuela nazio mailako finala atzeratzearekin.\nHasiera batean, maiatzera atzeratzea nahikoa izango zelakoan bagenunden ere, garbi dago momentuan epe motzean ez dagoela baldintzarik zazpi herrialdetako 128 bikote segurtasunez biltzeko eta musean aritzeko. Horregatik urtebetez finala atzeratzea erabaki dugu. Sailkaturiko bikoteen zerrenda badugu, webgunean dugu plazaraturik eta bakoitzarekin harremanetan ere jarri gara. Beraz aurten finalera sailkatu zirenek datorren urtean jokatuko dute finala Zigoitian.\n2020, urriak 22\nAZKEN ORDUA martxoak 14 larunbatean ospatzekoa zen XII. Mus Txapelketako FINALA ATZERATUA\nCoronavid-19 gaixotasunaren hedatzea mugatzeko hartzen ari diren neurriak direla eta 2020ko martxoaren 14an ZIGOITIAn burutzekoa zen EUSKAL HERRIKO XII.MUS TXAPELKETAko finala ATZERATU egingo da. Antolakuntza parte hartzaileei banan banan deitzen ari da.\nOndo bidean datorren maiatzera atzeratuko da finala, hala era informazio gehiago izatean jakinaraziko du Federazioak.\n2020, martxoak 11\nEuskal Herriko XII. Mus Txapelketako finala Zigoitian\n2020ko martxoaren 14an ospatuko da Euskal Herriko XII. Mus Txapelketako finala Zigoitiko Gopegi herrian (Araba). Hemen dituzue bertan parte hartzeko sailkapena lortu duten 128 bikoteen zerrenda. Goizeko 9etan bertaratu beharko dira muslariak Gopegiko harrera gunera.\n2020, martxoak 14\nEuskal Herriko finalera sailkatu diren muslariak\n2020ko otsailaren 29an jokatu dira zazpi herrialdetako finalak. Gaur 450 bikote baino gehiago lehiatu dira Euskal Herriko zazpi txapela lortu nahirik. Hemen dituzue emaitzak eta 2020ko martxoaren 14an Arabako Zigoitian jokatuko den Euskal Herriko XII. Mus Txapelketako final nazionalean aritzeko sailkapena lortu duten muslarien zerrenda.\nArabako txapeldunak: JOSE ARANEGI - JESÚS IBAÑEZ Gipuzkoako txapeldunak: IBAI ESOAIN – JON UBEGUN Bizkaiko txapeldunak: JOSE L HERNANDEZ - ARKAITZ LARRAZABAL Nafarroa Garaiko txapeldunak: JUAN AGIRRE – GREGORIO ALVAREZ Lapurdiko txapeldunak: MALLET BRUNO – OYHAGARAY PASCAL, Behe Nafarroako txapeldunak: XABI LARRE - IÑAKI LARRE eta Zuberoako txapeldunak: DUFAU - CAPITAIN\n2020, otsailak 29\nZazpi herrialdetako finalak abian\nEuskal Herriko XII. Mus Txapelketako herrialdeko finalak jokatzen ari dira gaur. Arabako Kanpezun, Bizkaiko Bermeon, Behe Nafarroako Lasan, Gipuzkoako Seguran, Lapurdiko Urruñan, Nafarroa Garaiko Iruñen eta Zuberoako Barkoxen.\nInformazioa jaso ahala twiterreko @mustxapelketa kontutik plazaratzen dihardugu. Gainerakoan iluntze-gau aldera osatuko dugu webgunea informazioa heldu ahala.\nOtsailaren 29an, zazpi herrialdetako finalak, hemen dituzue sailkatu diren muslarien zerrenda\nZERRENDAK eta DEIALDIAK: 2020ko otsailaren 29an Zazpi herrialdetako finalak.\n• ARABAko herrialdeko kanporaketa: KANPEZUko, Ibernaloko Landetxean goizeko 10:00etan.\n• BIZKAIko herrialdeko kanporaketa: BERMEOko, Kabidxe Zentro Soziala da 10:00etan.\n• BEHE NAFARROAko herrialdeko kanporaketa: LASAn Etxoinia ostatuan, 15:00etan.\n• GIPUZKOAko herrialdeko kanporaketa: SEGURAn, Baratze frontoian, arratsaldeko 15:00etan.\n• LAPURDIko herrialdeko kanporaketa: URRUÑA-PAUSUko Xaia ostatuan 10:00etan.\n• NAFARROA GARAIko herrialdeko kanporaketa: IRUÑEAn Alde Zaharreko Arrano elkartean 8:30etan\n• ZUBEROAko herrialdeko kanporaketa: BARKOXEko Chilo ostatuan 20:00etan.\nBidegoianeko kanporaketan 11 bikotek parte hartu zuten, bertatik Gipuzkoako finalera(Segura) 2 bikote sailkatu ziren\nAntonio Uzkudun eta joxe Mari Zugasti\nMartin Arizeta eta Eneko Arizeta\nOrdezko bikotea: Joxe Manuel Arzallus eta Bittor Uzkudun\n2020, otsailak 1\nIruzkinik ez Gipuzkoa;Bidegoian\nNafarroako final eguna indarrez hasteko\nIruñea Arrosadiako Zabaldi elkartetik 2 bikote\nIruñea Arrosadiako Zabaldi elkartean 12 bikotek parte hartu dute eta bi sailkatu dira herrialderako:\n1.- Dani Eleta -Antxon Otaño\n2.- Mikel Alastuei - Alain Berastegi\n2020, otsailak 8\nIruñea Mendillorriko kanporaketatik 3 bikote\nIruñea Mendillorrin 18 bikotek parte hartu dute eta hiru sailkatu dira herrialderako:\n1.- Mikel Cubillo - Aitor Solis\n2.- Mikel Anzizar -Pepelu Urrutia\n3.- Xabi Amillano - Yerai Aller\nIsabako kanporaketatik bikote bat\nIsaban jokatu da kanporaketa eta bikote bat sailkatu da herrialdeko finalera:\n1.- Dabid Landa - Mikel Baines\n2020, otsailak 9\nMutiloatik bi ordezkari herrialdeko finalera\nPasa den ostiral gauean, urtarrilak 24ean, jokatu zen Mutiloako Txerri-Gorri K.E.an.\nBertan hamaika (11) bikotek parte hartu zuten eta horrela bi (2) ordezkari sailkatu dira Mutillotik Seguran egingo den Gipuzkoa herrialdeko kanporaketara: irabazleak Joseba Zabaleta (Agitta) eta Axier Agirre (Bekoetxe) izan ziren, eta bigarrenak Jon Sarasola eta Adur Alustiza segurarrak.\nIrabazleek Mutiloako Udalak eskeinitako arkume bat eta bi ondutako ardo botila jaso zituzten, eta bigarrenak Ostatu Tabernak oparitutako 2 eguneko dastaketa menua.\nItsasondotik Jose Ignazio Arbilla eta Lontxo Arza\nItsasondon 8 pareja kanporaketan. Irabazlek Jose Ignazio Arbilla eta Lontxo Arza\n1 2 3 ... 145 146 147 Hurrengoak »


Finantzaketa by anegezuraga 6808 views\nIndustria iraultza osoa by goieskola 8121 views\n1. gaia. Antzinako erregimenak 4 dbh by osgazbil 10825 views\nAintzinako Erregimena by MARIJE AGUILLO 11418 views\nNazismoa by Jabitxu Tokiona 1950 views\n1.ebaluaketako minimoak by Jabitxu Tokiona 2270 views\nAntzinako Erregimenaren amaiera eta Gizarte Burgesaren eraiketa.\n1. HISTORIA DBH 4.MAILA 2. GAIA\n2. HISTORIA DBH 4.MAILA 2. GAIAIRAULTZA POLITIKOAK EE.BB.ak\n3. HISTORIA DBH 4.MAILA 2. GAIAHamahiru Koloniak\n4. HISTORIA DBH 4.MAILA 2. GAIA ZERGATIAKIrakurri 30.orria:• Zergatik sortu ziren kolonien eta metropoliaren arteko tentsioak?• Zer garrantzia izan zuen Tearen matxinadak?\n5. HISTORIA DBH 4.MAILA 2. GAIATestua: Independentzia DeklarazioaEstatu Batuen independentzia-adierazpenaren hitzaurrea (1776)Egia berez nabaritzat ditugu hauek: gizakiak jaiotzez berdinak direla; Sortzaileak berez-berezko eskubideak ematen dizkiela –esaterako, bizia, askatasuna eta zoriontsu izatensaiatzeko eskubidea–; eskubide horiek bermatzeko, gizakiek gobernuak eratzen dituztelaeta gobernuen botere zilegia gobernatuen onarpenetik datorrela; gobernu batek,edonolakoa izanda ere, helburu horiek aintzat hartzen ez baditu, herriak gobernuaaldatzeko edo abolitzeko eskubidea duela, edo beste bat eratzekoa, aipaturikoprintzipioetan oinarritua. Gobernu horren botereak antolatu ahal izango ditu herriak,herriaren segurtasuna eta zoriona bermatzeko egokien usten duen eran […]Kolonia hauek sekulako pazientzia izan dute luzaroan, baina egun sekulako beharra duteberen gobernu-sistema zaharra aldatzeko. 1.- Non egiten da subiranotasun nazionalaren defentsa? 2.- Aurkitzen al duzu harremanik “Kontratu Soziala”ren teoriarekin? 3.- Zein da testuaren erakarpenik garrantzitsuena?\n6. HISTORIA DBH 4.MAILA 2. GAIAAmerikako politika-sistema 1. Zeintzuk ziren Ameriketako Estatu Batuen politika- sistemaren ezaugarri nagusienak? 2. Zergatik izan zuten horrenbeste eraginik historian?\n7. HISTORIA DBH 4.MAILA 2. GAIAIRAULTZA POLITIKOAK FRANTZIAKO IRAULTZA\n8. HISTORIA DBH 4.MAILAZERGATIAK 2. GAIA•Ekonomikoak: •Krisialdi ekonomikoa: •Uzta txarrak •Inflazioa•Sozialak •Gizarte estamentala •Burgeseriaren gorakada•Politikoak •Absolutismoa •Pribilegioak •Erregearen ospea galtzea•Ideologikoak: •Ilustrazioa •Despotismo Ilustratuaren porrota•Fiskalak •Zerga-sistema •Ogasunaren defizita •EE.Bbetako independentziaren gastuak •Gortearen gastuak\n9. HISTORIA DBH 4.MAILA 2. GAIAFRANTZIAKO IRAULTZA HASIERAK\n10. HISTORIA DBH 4.MAILAEstatu Orokorrak 2. GAIA•Pribilegiodunen matxinada: •Ogasun-ministrarien (Turgot, Calonne, Necker eta Brienne) hausnarketa: •Zerga sistema berrantolatu •Desamortizazioa •Nobleziaren erantzuna •Estatu Orokorrak deitu (1788)•Estatu Orokorrak •Kexa-koadernoak •Jarrerak: •Erregeak Ogasunaren egoera konpondu nahi zuen soilik •Nobleziak eta kleroak beren pribilegioei eutsi nahi zieten. •Hirugarren estatuak zergen erreformatik haratago joan nahi zuen eta sakonagoak ziren erreformak ere eskatzen zituen..\n11. HISTORIA DBH 4.MAILA 2. GAIAHirugarren estatuaren egoeraHiru galdera geure buruarentzat:1.a Zer da estatu xehea? Dena.2.a Zer izan da orain arte politikan? Ezer ez.3.a Zer eskatzen du? Zerbait izatea. Nor ausartuko litzateke esatera estatu xeheak ezduela nazio oso bat eratzeko behar den guztia? Gizon indartsua eta sendoa da, oraindikbesoa kateatuta badu ere. Ordena pribilegiatuak desagerrarazita ere, nazioa ez litzatekegutxiago izango, baizik eta gehiago. Eta zer da estatu xehea? Dena, baina kateatutadago, eta zapalduta. Eta zer izango litzateke ordena pribilegiaturik gabe? Dena; aske etaoparoa, ordea. Estatu xeherik gabe, ezer ezin da behar bezala egin; besteak gabe, berriz,den-dena hobeto egingo da. […] E.-J. SIEYÈS, Zer da hirugarren estatua?, 1789ko urtarrila\n12. HISTORIA DBH 4.MAILA 2. GAIATestua: Valençay-ko kexa-koadernoaValençay-ko kexa-koadernoaValençay-ko (Berry) hiri parrokiako hirugarren estatuko biztanleek apaltasun handizeskatzen diote Berorren Maiestateari. […]Taila, kapitazioa eta bi hogeirenak ezabatu beharko liratekeela. Ezabaturiko zerga horienordez, gobernuak eskubide (zerga) bakarra jarriko luke, probintzia bakoitzak askatasunaizango luke, zerga hori nola kobratu eta banatu erabakitzeko. Kleroak eta nobleek erebeharko lukete, hirugarren bezalaxe […]Estatuaren zorrak ordaintzeko konponbide bakarra hau izango litzateke: Jainkoarenzerbitzurako erabili ezin fraideen eta monjeen ondasun guztiak eskuratzea(desamortizazioa)… 1.- Zergatik uste duzu direla hain inportanteak kexa-koadernoak? 2.- Zein arazo iger daiteke? 3.- Zein da konponbidea?\n13. HISTORIA DBH 4.MAILA 2. GAIAKRONOLOGIA • Estatu Orokorrak • (Botuen afera) • Asanblada Nazionala • Asanblada Konstituziogilea • Bastilari eraso FASE MODERATUA (1789-92) Eskubide feudalen deuseztapena Giza-eskubideen aldarrikapena 1791ko Konstituzioa IRAULTZAREN KONTRAKO JARRERAK Erregea Noblezia Sans Cullottes Europako Erregetzak\n14. HISTORIA DBH 4.MAILA 2. GAIALe grand Peur\n15. HISTORIA DBH 4.MAILA 2. GAIAFRANTZIAKO IRAULTZA BIGARREN FASEA FASE ERRADIKALA (1792-1794)\n16. HISTORIA DBH 4.MAILA 2. GAIA KONBENTZIOA 1792-93)• Konbentzioa (Ganbara legegilea) – Bi alderdi nagusi: • Girondinoak • Jakobinoak – Gertakizunak: • Iraileko hilketak • Erregearen epaiketa eta heriotz-zigorra – Ondorioak: • Frantziaren kontrako Lehen Koalizioa • La Vendée eskualdeko matxinada\n17. HISTORIA DBH 4.MAILA 2. GAIA IZUALDIA (1793-94)• Jakobinoen estatu-golpea (93-VI)• Konstituzio Berria (Sufragio Unibertsala)• Herri Salbazioko Batzordea – Zergatiak: • Marat-en hilketa • Gerraren norabide ezkorra – Robespierre – Susmagarrien legea: Izualdia – Iraultzaren defentsa antolatu • Errepresioa (Barne oposizioaren kontra) • Ejerzitoa (Napoleon eta kanpoko etsaia)• Thermidorreko estatu-golpea: – Robesperren exekuzioa – Izualdiaren bukaera\n18. HISTORIA DBH 4.MAILA 2. GAIADirektorio(1795-99)\n19. HISTORIA DBH 4.MAILA 2. GAIA• Konstituzio berria: – Sufragio zentsitarioa – Botere banaketa – Exekutiboa bost kideko Direktorio.• Arazoak: – Barne matxinadek jarraitzen zuten – Gerra ( I. Koalizioak)• Napoleonen igoera – Barne oposizioa baretu – Frantziaren kontrako Koalizioak garaitu (Italiako kanpaina) – Brumarioren 18ko estatu golpea, eratu berria zen II.koalizioari aurre egiteko\n20. HISTORIA DBH 4.MAILA 2. GAIANapoleonen Inperioa 1800-1815\n21. HISTORIA DBH 4.MAILA 2. GAIA Barne-Politika• Botere osoa bereganatu zuen.• Konstituzio Berria non botere banaketa desagertu zen.• Erreformak: – Napoleon-Kodea – Merkatal Kodea – Frantziako Bankua – Departamentuen bitartez lurralde antolamendua – Hezkuntza publikoa\n22. HISTORIA DBH 4.MAILA 2. GAIANAPOLEON ETA EUROPA EUROPA 1815-48\n23. HISTORIA DBH 4.MAILAEuropa 2. GAIA\n24. HISTORIA DBH 4.MAILA 2. GAIABERREZARKUNTZA VIENAKO KONGRESUA\n25. HISTORIA DBH 4.MAILA 2. GAIA\n26. HISTORIA DBH 4.MAILAEUROPA 1815 2. GAIA\n27. HISTORIA DBH 4.MAILA 2. GAIAVIENA ONDORENGO EUROPA ARAZOAK IRAULTZA LIBERALAK\n28. HISTORIA DBH 4.MAILA ARAZOAK 2. GAIA• Burgeseriak ez zuen onartu Vienan ezarritako Absolutismoa.• Liberalismoaren sendoketa ideologia politiko bezala – Moderatua: • Sufragio zentsitarioa • Erregetza parlamentarioa – Aurrerakoia: • Berdintasuna • Sufragio unibertsala • Errepublika• Nazionalismoa – Vienan sorturiko Europako mapa aztertu – Estatu eta nazioak\n29. HISTORIA DBH 4.MAILA Iraultzak (1820-30-48) 2. GAIA 1848.eko mugimendu iraultzaleak Europan zehar zabaldu arren, ez zuen arrakastarik izan. Frantzian gobernu BELGIKA 1820 1830 1848 autoritarioa osatu zen. Alemanian, Prusian, Hungariar Herbehereetako inperioan eta Polonian mugimenduak Aliantza Santuko erregearen kontra. kideek erreprimitu zituzten. FRANTZIA FRANTZIA Independentzia eta Hala ere, iraultza hauek hiru irakaspen utzi zituzten: II Errepublika Erregetza konstituzionala Estatu-golpea FernandoKarlos X.aren kontra. VII.aren gobernu Burgeseriak errege berria agerpena 1. matxinada Langileen LangileenLeopoldo I absolutuaren kontra. Napoleonek hauteskundeak irabazi Luis aukeratzen du, Luis 2. Nazionalismoaren indarra Grezia 1821 1823an Aliantza Santuak Orleansekoa Burgeseriaren onespenarekin Luis zuen 3. Demokrazian sakontzeko beharra. Turkiar inperioarenmugimenduak zapaldu Napoleonek II Inperioa aldarrikatu Erregimen liberala kontra berrezartzen da. Hiru puntu hauek XIX.mendeko bigarren erdialdearen (1850-1870) Independentzia bilakaera baldintzatu zuten.\n30. HISTORIA DBH 4.MAILA 2. GAIAHispanoamerikako independentziaprozesuaren mapa\n31. HISTORIA DBH 4.MAILA 2. GAIANAZIOAK ETAESTATUAKNazionalismoa Alemania ItaliaTurkiar Inperioa\n32. HISTORIA DBH 4.MAILA 2. GAIA• Nazioa eta Estatua (Definizioak)• Europako egoera 1848an – Estatu bat eta nazio asko • Errusiako Inperioa • Austriar-Hungariako inperioa • Turkiar Inperioa – Nazio bat eta estatu asko • Alemania • Italia• Estatu nazioak• Estaturik gabeko nazioak\n33. HISTORIA DBH 4.MAILA 2. GAIA\n34. HISTORIA DBH 4.MAILA 2. GAIA\n35. HISTORIA DBH 4.MAILA 2. GAIA\n36. HISTORIA DBH 4.MAILA 2. GAIA SINTESIA (II) Sintesia (I) Iraultza Amerikarra liberalismoa praktikan jarri zuen lehena izan zen. Herrialde berri baten jatorria izan zen, Estatu Batuak, eta honen sistema politikoa hurrengo iraultzetarako eredu izan zen. 1789an, burgesia frantsesak krisi egoera baliatu zuen boterea eskuratzea ahalbidetu zion iraultzari ekiteko. Biltzar Konstituziogilearen dekretuek eta 1791ko Konstituzioak Frantziako Antzinako Erregimenari eman zioten amaiera. Baina erregeak eta pribilegiatuek erreformak geldiarazi nahi izan zituzten. Azkenik, europar potentzien kontrako gerrateak monarkia desagertzea eta Errepublika aldarrikatzea eragin zuen. Kanpoko mehatxuen ondorioz Iraultza erradikalizatu eta erabateko diktadura bilakatu zen. Azkenik, erregimen burges berri bat sortu zen, bukaeran boterea Napoleon Bonaparteri eman behar izan ziona, eta honek Iraultzaren amaiera ekarri zuen.\n37. HISTORIA DBH 4.MAILA 2. GAIA Sintesia (II) Napoleonek hainbat erreforma abiarazi zituen Frantzian, baita azkenean erregimena desagerrarazi zuen hedapen militarreko politika ere. Napoleonen porrotaren ostean, Errestaurazioa deitzen diogun liberalismoaren kontrako garaia ireki zen. Potentziak saiatu ziren Europan iraultza gehiago izatea ekidingo zuen sistema bat sortzen. Errestaurazioaren ordenak gutxi iraun zuen. Liberalismoa burgesiaren ideologia gisa finkatuta zegoen eta saihestezina izan zen botere ekonomikoa zeukan gizarte talde honek botere politikoa ere eskuratzea. Hau gertatu zen 1820, 1830 eta 1848ko iraultzekin. Liberalismoa espainiar Amerikan zehar ere zabaldu zen. Honen ondorioz, 1814 eta 1824 artean, Amerikako espainiar nagusitasuna ezabatu zuten independentzia prozesuak gertatu ziren, Kuban eta Puerto Ricon izan ezik.\nIndustria iraultza osoa\n1. gaia. Antzinako erregimenak 4 dbh\nNazioak eta inperioak


Katxonderstan: Garitanorentzat proposamen eskatologikoa, Bilbaoren adierazpenak gezurtatzeko\nGaritanorentzat proposamen eskatologikoa, Bilbaoren adierazpenak gezurtatzeko\nBatzuetan iruditzen zait euskal politikagintzan komunikazio ausartagoak egin beharko genituzkeela. Eskatologikoak izateraino, agian. Zergatik diot hori?\nHausnarketa honek etxeko komuna du abiapuntu, duela hamabost egun inguru. Hortxe nengoen libratzen? obratzen? sabelusten? Bueno, kaka egiten; hori bai, egunkaria eskuetan, denok dakigulako egunkaria irakurtzeko toki egokiagorik ez dagoela.\nEta zer ari nintzen irakurtzen? Jose Luis Bilbao Bizkaiko Ahaldun Nagusiaren adierazpen ezin mamitsuagoak: Gipuzkoan komuneko paperik gabe geratzeko arriskuan geundela esan zuen. Zergatik eta Gipuzkoan Venezuelako eredua kopiatzen dutelako/dugulako!\nEgunkaria alde batean utzi, eta eskua luzatu nuenean, hau ikusi nuen:\nAAAAAAAAAAAA... Tupustean, ezin izan nuen besterik pentsatu:\n- KAKA ZAHARRA GARITANORENTZAT, BILDURENTZAT ETA VENEZUELAKO EREDUARENTZAT!\nGero, segituen konturatu nintzen nik neronek bukatu nuela aurreko papera eta ahaztu egin zitzaidala berria jartzea.\nEz dut hemen kontatuko galtzak erabat jantzi gabe nola eskuratu nuen komuneko papera; izan ere, zuentzat interes eskasekoa izateaz aparte, hori ez da aztertu nahi dudan gaia. Aztergai dudan gaia hau da: zer-nolako eragina duen herritarrengan Bilbaoren estiloko adierazpen zalapartsuek.\nIzan ere, Bilbaok esandakoa beti geratuko da gure buruetan sartuta (niri une batean gertatu zaidan bezala), baldin eta Bilbaorentzako erantzuna ez bada harena bezain deigarria izaten, eta Sortuk eman duena ez zait hain inpaktantea iruditu: "Komuneko papera ustelkeria garbitzeko erabili".\nHorrenbestez, hemen doa nire proposamen xumea, Garitanok egoerak merezi duen erantzuna eman dezan: konbokatu hedabide guztiak, komun baten gainean eserita jarri, kaka egin eta komuneko paperarekin ipurdia garbitu.\nInpaktantea eta eraginkorra. Bilbaoren inpaktua gaindituta, eta haren esanak gezurtatuta.\nNolakoak ote lirateke biharamuneko titularrak? Nik halako zerbait irudikatu dut:\n- DEIA: "Garitanok erabilitako komuneko papera Barakaldon erosia da".\n- Gara: "Garitanok erakustaldi galanta egin du".\n- ABC: "Gipuzkoan ez dago komuneko paperik, herriko tabernetan eta Bildukoen udaletxeetan izan ezik".\n- Diario Vasco: "Atez atekoaren porrota estaltzeko, Garitanok Gipuzkoako politikagintza kakaztu nahi du".\n- El Correo: "Garitanok Gipuzkoako politikagintza kakaztu nahi du, atez atekoaren porrota estaltzeko".\n- Noticias de Gipuzkoa: "Garitanok ez du kaka egin behar den tokian".\n- Le Journal du Pays Basque: "Baionako auzapezak gutuna bidali dio Juan Karlos Izagirreri, Donostia komuneko paperez behar bezala hornituta ote dagoen galdetzeko".\n- Sud Ouest: "Giro kakanahastua mugaz bestalde".\n- El Mundo: "Ez dago komuneko paperik Garitanoren kaka garbituko duenik".\n- El País: "Garitanoren politikari kaka usaina dario".\nEta, ia beti bezala, titular onena La Razonena: "Kaka egin ondoren Garitanok eskuak garbitu ote dituen ikertzeko eskatu du Manos Limpias sindikatuak".\nArgi dago biharamunean ez legokeela beste gairik.\nEgiaz eta gezurraz harago, komunikatzeko modu deigarria(goa)k daude.\nEgiaz eta gezurraz harago, Katxonderstango Errepublika dago: deprimiturik eta oprimiturik gabeko lurraldea.\nLEHENENGO OHARRA: Artikulua(?) idatzitakoan konturatu naiz Berriaren titularra ez dudala jarri. Zaila egiten zait irudikatzea. Proposamenik baduzue, bidali twitter bidez (@martin_kitto) edo posta elektronikoz (martinkitto3@gmail.com). Gainerakoan, artikulua osatu gabe geratuko da.\nBIGARREN OHARRA: Artikulua(?) argitaratu eta egun batzuetara, lagun batek beheko argazkia bidali dit posta elektronikoz. Hauxe mezua: "Kartel hau ikusi dut kalean. Uste dut Garitanok kasu egin dizula eta prentsaurrekoa deitu duela ekainaren 15erako". Egia ote?\nEgilea: martinkitto3@gmail.com ordua: 11:43\nEtiketak: eskatologia, Jose Luis Bilbao, Komuneko papera, komunikazio forma berriak, Martin Garitano\nmartinkitto3@gmail.com 2013(e)ko ekainakren 10(a) 23:38\nHasi gara Berriarako titular proposamenak jasotzen. Hona hemen lehenengo biak:\n- "Garitanok Bilbao kakaren pare utzi du" (AitorX)\n- "Garitanoren paperak Barcenasen paperek baino zalaparta handiagoa sortu dute" (Ai-xia)\nKatixa Dolhare-Zaldunbide: "Lanaren jatorri etomologikoa torturarekin lotuta dago"